Νίκος Χριστοδουλίδης

Ο Νίκος Χριστοδουλίδης (Γεροσκήπου Πάφου, 6 Δεκεμβρίου 1973) είναι Ελληνοκύπριος πολιτικός, υποψήφιος για τις προεδρικές εκλογές του 2023. Διετέλεσε υπουργός Εξωτερικών και κυβερνητικός εκπρόσωπος της Κύπρου.

Βιογραφικά Στοιχεία 
Ο Νίκος Χριστοδουλίδης γεννήθηκε στη Γεροσκήπου στις 6 Δεκεμβρίου 1973. Σπούδασε πολιτικές επιστήμες, οικονομικά, βυζαντινές και νεοελληνικές σπουδές στο Κουίνς Κόλεϊτζ του Πανεπιστημίου της Νέας Υόρκης. Συνέχισε με μεταπτυχιακές σπουδές στις πολιτικές επιστήμες στο Πανεπιστήμιο της Νέας Υόρκης και στη διπλωματία στο Πανεπιστήμιο της Μάλτας. Το 2003 αναγορεύθηκε διδάκτορας του Τμήματος Πολιτικών Επιστημών και Δημόσιας Διοίκησης του Πανεπιστημίου Αθηνών. 

Το 1999 έγινε μέλος της Διπλωματικής Υπηρεσίας της Κυπριακής Δημοκρατίας. Υπηρέτησε ως Γενικός Πρόξενος στο Λονδίνο, Αναπληρωτής Αρχηγός Αποστολής της Πρεσβείας της Κυπριακής Δημοκρατίας στην Αθήνα και Σύμβουλος στη Μόνιμη Αντιπροσωπεία της Κύπρου στην Ευρωπαϊκή Ένωση. Κατά τη διάρκεια της Κυπριακής Προεδρίας του Συμβουλίου της Ευρωπαϊκής Ένωσης διετέλεσε εκπρόσωπος Τύπου της προεδρίας στις Βρυξέλλες.

Επιπλέον, έχει διδάξει στο Τμήμα Ιστορίας και Αρχαιολογίας του Πανεπιστημίου Κύπρου ως Ειδικός Επιστήμονας, στο γνωστικό αντικείμενο «Ιστορία του Μεταπολεμικού Κόσμου». 

Είναι νυμφευμένος με την Φιλίππα Καρσερά και έχει 4 κόρες.

Πολιτική σταδιοδρομία 
Την 1 Σεπτεμβρίου 2013 διορίστηκε διευθυντής Διπλωματικού Γραφείου του Προέδρου της Δημοκρατίας Νίκου Αναστασιάδη. Στις 14 Απριλίου 2014 διορίστηκε παράλληλα Κυβερνητικός Εκπρόσωπος στην Κυβέρνηση Νίκου Αναστασιάδη 2013, θέση στην οποία παρέμεινε έως τις 28 Φεβρουαρίου 2018. 

Την 1η Μαρτίου 2018 διορίστηκε υπουργός Εξωτερικών στην Κυβέρνηση Νίκου Αναστασιάδη 2018. Ανακοίνωσε την παραίτηση του στις 9 Ιανουαρίου 2022 (με ισχύ από τις 11 Ιανουαρίου 2022).

Προεδρικές εκλογές 2023 
Στις 12 Μαϊου 2022 εξήγγηλε την ανεξάρτητη υποψηφιότητά του για τις προεδρικές εκλογές του 2023.Την  επομένη κατηγορήθηκε για «προδοσία» και «αποστασία» από μέρους του ΔΗ.ΣΥ και για λογοκλοπή της ομιλίας του Γιαννάκη Κασουλίδη από την προεκλογική περίοδο του 2007-2008.

Στηρίζεται από μερίδα της βάσης του ΔΗ.ΣΥ και πρώην στελέχη του κόμματος όπως από την πρώην ευρωβουλευτή του κόμματος και νυν πρόεδρο του Κινήματος «Αλληλεγγύη» Δρ. Ελένη Θεοχάρους, το βουλευτή Κώστα Κωνσταντίνου, τον πρώην υπουργό του Γλαύκου Κληρίδη, Νίκο Κόσιη, το Δήμαρχο Στροβόλου Ανδρέα Παπαχαραλάμπους, τον πρώην δημοτικό σύμβουλο Πάφου, Κωνσταντίνο Λετυμπιώτη , τον πρώην πρόεδρο της ΝΕ.ΔΗ.ΣΥ, Γιάννο Ιωάννου και τα πρώην στελέχη των ΜΑ.ΚΙ, ΦΠΚ Πρωτοπορία και ΝΕ.ΔΗ.ΣΥ, Παντελή Ποιητή και Κωνσταντίνο Λετυμπιώτη. Στηρίζεται επίσης από το ΔΗ.ΚΟ, την ΕΔΕΚ και τη ΔΗ.ΠΑ, όπως και από τον πρώην βουλευτή του ΔΗ.ΚΟ και νυν στέλεχος της ΔΗ.ΠΑ, Άγγελο Βότση, τον πρώην βουλευτή της ΕΔΕΚ Γιώργο Βαρνάβα και ευρωβουλευτή της ΕΔΕΚ Δημήτρη Παπαδάκη και τον δημοσιογράφο και παρουσιαστή Ανδρέα Γιόρτσιο. Χαίρει επίσης της εκτίμησης του Αρχιεπισκόπου. Βρίσκεται σε διαβουλεύσεις με την ηγεσία του Κινήματος Οικολόγων για υποστήριξη της υποψηφιότητάς του.

Στελέχη του ΔΗ.ΣΥ επέκριναν τον Νίκο Χριστοδουλίδη που κατέρχεται ως ανεξάρτητος υποψήφιος, με την υποστήριξη πρώην στελεχών του ΔΗ.ΣΥ και των ηγεσιών του ΔΗ.ΚΟ, της ΕΔΕΚ και του Κινήματος Αλληλεγγύη.  Στις 12 Ιουλίου 2022 τέθηκε θέμα διαγραφής του Χριστοδουλίδη από μέλος του ΔΗ.ΣΥ, αλλά το κόμμα δεν προχώρησε σε μια τέτοια κίνηση.

Στις 18 Σεπτεμβρίου 2022 δημοσίευμα της εφημερίδας «ΠΟΛΙΤΗΣ» παρουσίασε καταγγελίες του Μανώλη Κυριάκου, πρώην μέλους της Κεντρικής Επιτροπής του ΔΗΚΟ και ειδικού σε θέματα Μέσων Κοινωνικής Δικτύωσης, για εντολές του υποψηφίου για την προεδρία, Νίκου Χριστοδουλίδη για κατασκευή ψευδών λογαριασμών (face accounts) στο Facebook και στο Twitter για να κτυπά πολιτικούς του αντιπάλους και δημοσιογράφους.. To θέμα προκάλεσε αντιδράσεις και αναταράξεις στο πολιτικό σκηνικό από κόμματα και υποψηφίους. Ο ίδιος ο Νίκος Χριστοδουλίδης απολογήθηκε στον δημοσιογράφο Παναγιώτη Τσαγγάρη, αν και χαρακτήρισε το ζήτημα ως «οργανωμένη προσπάθεια συγκοφάντισης της υποψηφιότητάς του».

Συγγραφικό έργο 
Το 2009 εξέδωσε το βιβλίο «Σχέδια Λύσης του Κυπριακού, 1948-1978» και το 2013 το βιβλίο «Οι Σχέσεις Αθηνών – Λευκωσίας και το Κυπριακό, 1977 – 1988». Επιπλέον, είναι συγγραφέας σειράς επιστημονικής αρθρογραφίας, με θέμα τη σύγχρονη κυπριακή εξωτερική πολιτική και ιστορία.

Παραπομπές

Πηγές

|-

|-

Υπουργοί Εξωτερικών (Κύπρος)
Κυβερνητικοί Εκπρόσωποι Κύπρου
Κυβέρνηση Νίκου Αναστασιάδη 2013
Κυβέρνηση Νίκου Αναστασιάδη 2018